Астана қаласы әкімдігінің

2025 жылғы «\_\_\_» \_\_\_\_\_\_\_

№ \_\_\_\_\_\_\_\_\_\_\_ қаулысына

қосымша

«Астана қаласының Дін істері жөніндегі басқармасы»

мемлекеттік мекемесі туралы

# ереже

1-тарау. Жалпы ережелер

1. «Астана қаласының Дін істері жөніндегі басқармасы» мемлекеттік мекемесі (бұдан әрі – Басқарма) Астана қаласының аумағында дін саласында басшылықты жүзеге асыратын Қазақстан Республикасының мемлекеттік органы болып табылады.

2. Басқарманың ведомстволары жоқ.

3. Басқарма өз қызметін Қазақстан Республикасының Конституциясына және заңдарына, Қазақстан Республикасының Президенті мен Үкіметінің актілеріне, өзге де нормативтік құқықтық актілерге, сондай-ақ осы Ережеге сәйкес жүзеге асырады.

4. Басқарма мемлекеттік мекеменің ұйымдық-құқықтық нысанындағы заңды тұлға болып табылады, қазақ тілінде өз атауы бар мөрі мен мөртаңбалары, белгіленген үлгідегі бланкілері, Қазақстан Республикасының заңнамасына сәйкес қазынашылық органдарында шоттары болады.

5. Басқарма азаматтық-құқықтық қатынастарды өз атынан жасайды.

6. Басқарма Қазақстан Республикасының заңнамасына сәйкес уәкілеттік берілген жағдайда ол мемлекеттің атынан азаматтық-құқықтық қатынастардың тарапы болуға құқылы.

7. Басқарма өз құзыретінің мәселелері бойынша заңнамада белгіленген тәртіппен Басқарма басшысының бұйрықтарымен және Қазақстан Республикасының заңнамасында көзделген басқа да актілермен рәсімделетін шешімдер қабылдайды.

8. Басқарманың құрылымы мен штат санының лимиті Қазақстан Республикасының заңнамасына сәйкес бекітіледі.

9. Заңды тұлғаның орналасқан жері: Қазақстан Республикасы, 010000,   
Астана қаласы, «Сарыарқа» ауданы, Бейбітшілік көшесі, № 11.

10. Осы Ереже Басқарманың құрылтай құжаты болып табылады.

11. Басқарманың қызметін қаржыландыру жергілікті бюджеттен жүзеге асырылады.

12. Басқармаға кәсіпкерлік субъектілерімен Басқарманың өкілеттіктері болып табылатын міндеттерді орындау тұрғысынан шарттық қарым-қатынас жасауға тыйым салынады.

Егер Басқармаға заңнамалық актілермен кіріс әкелетін қызметті жүзеге асыру құқығы берілсе, онда алынған кіріс, егер Қазақстан Республикасының заңнамасында өзгеше белгіленбесе мемлекеттік бюджетке жіберіледі.

2-тарау. Мемлекеттік органның міндеттері, құқықтар мен өкілеттіктері

      13. Мақсаттары:

1) конфессияаралық келісімді қамтамасыз ету, азаматтардың діни сенім бостандығына құқықтарын іске асыру және діни бірлестіктермен өзара іс-қимыл саласындағы мемлекеттік саясаттың негізгі бағыттарын қалыптастыру және іске асыру жөнінде ұсыныстар әзірлеу;

2) азаматтардың діни сенім бостандығына құқықтарын және діни бірлестіктердің, рухани білім беру ұйымдарының, миссионерлердің қызметін іске асыру саласында болып жатқан процестерді жан-жақты және объективті зерделеу, қорыту және талдау;

3) діндер саласында және конфессиялық қатынастарды нығайтуда жергілікті атқарушы биліктің барлық құрылымдарының бірыңғай стратегиясын және келісілген өзара іс-қимылын қалыптастыру;

4) Қазақстан Республикасының сыбайлас жемқорлыққа қарсы күрес заңнамасының нормаларын сақтау;

5) қызметкерлерді жұмысқа қабылдау және жоғарылату кезінде гендерлік теңгерімдік нормаларын сақтау;

6) Қазақстан Республикасының заңнамасына сәйкес өзге де міндеттер.

14. Өкілеттіктері:

1) құқықтары:

1.1) белгіленген тәртіппен мемлекеттік органдар мен лауазымды тұлғалардан, өзге де ұйымдар мен азаматтардан өз функцияларын орындау үшін қажетті ақпаратты сұрату және алу, мемлекеттік органдар мен өзге де ұйымдардың қызметкерлерін Басқарманың құзыретіне жататын мәселелерді дайындауға қатысуға тарту, тиісті ұсыныстар әзірлеу үшін уақытша жұмыс топтарын құру;

1.2) дін саласындағы жан-жақты байланыстарды дамыту;

2) міндеттері:

2.1) ведомстволық бағынысты кәсіпорындар қызметінің мәні мен мақсатын анықтау;

2.2) Басқармаға ведомстволық бағынысты кәсіпорындарға мемлекеттік мүлікті басқару бойынша мемлекеттік саясатты іске асыруды жүзеге асыру;

2.3) діндер саласындағы нормативтік құқықтық актілерді әзірлеуге қатысу;

2.4) осы Ережемен айқындалған өз құзыреті шегінде барлық ведомстволық бағынысты ұйымдарға орындауға міндетті нұсқаулар беру, бұйрықтар шығару;

2.5) сот талқылауында талапкер немесе жауапкер ретінде әрекет ету;

2.6) өз құзыреті шегінде Қазақстан Республикасының заңнамасына сәйкес өзге де құқықтар мен міндеттерді жүзеге асыру.

15. Функциялары:

1) жақын және алыс шет елдерінің тәжірибесін зерделеу және діни бірлестіктермен өзара iс-қимыл саласында халықаралық және аумақтық байланысты кеңейту;

2) қаладағы діни ахуалды зерделеу және талдау жүргізу;

3) діни әдебиеттерді, діни мақсаттағы заттарды зерделеу және талдау;

4) қалада құрылған діни бірлестіктердің, миссионерлердің, рухани (діни) білім беру ұйымдарының, қайырымдылық мекемелер мен қорлардың қызметін зерделеп, оған талдау жүргізу;

5) уәкілетті органға Қазақстан Республикасының діни қызмет және діни бірлестіктер туралы заңнамасын жетілдіру жөнінде ұсыныстар енгізу;

6) діни қызмет саласындағы мемлекеттік саясатты іске асыру;

7) құқық қорғау органдарына Қазақстан Республикасының діни қызмет және діни бірлестіктер туралы заңнамасын бұзатын жеке және заңды тұлғалардың қызметіне тыйым салу жөнінде ұсыныстар енгізу;

8) Қазақстан Республикасының діни қызмет және діни бірлестіктер туралы заңнамасын бұзушылықтарға қатысты жеке және заңды тұлғалардың өтініштерін қарау;

9) діни әдебиетті және діни мазмұндағы өзге де ақпараттық материалдарды, діни мақсаттағы заттарды тарату үшін арнайы тұрақты үй-жайлардың орналастырылуын бекіту жөніндегі актілерінің жобасын әзірлеу;

10) діни бірлестіктер берген ғибадат үйлерінен (ғимараттарынан) тыс жерлерде діни іс-шаралар өткізу туралы хабарламаларды қарау;

11) діни бірлестіктерді құруға бастамашы азаматтардың тізімдеріне тексеру жүргізуді қамтамасыз ету;

12) миссионерлік қызметті жүзеге асыратын адамдарды тіркеу;

13) азаматтардың діни сенім бостандығы құқықтарын іске асыру саласындағы орын алған үдерістерді зерделеу мен нәтижелерін жинақтап қорыту және талдау;

14) конфессиялық саясат қатерлерін бейтараптандыру бойынша болжамдар мен ұсынымдар әзірлеу, мемлекеттік органдарды әдістемелік қамтамасыз ету;

15) толеранттық және конфессияаралық келісімді нығайту саласында ақпараттық-насихаттық іс-шараларды ұйымдастыру және жүзеге асыру;

16) Басқарма құзіретіне жататын мәселелер бойынша жергілікті деңгейде түсіндіру жұмыстарын жүргізу;

17) Қазақстан Республикасының «Дiни қызмет және дiни бiрлестiктер туралы» Заңында көзделген талаптардың сақталуын бақылау;

18) Қазақстан Республикасының дін саласындағы заңнамаларының бұзылуы анықталған жағдайда әкімшілік құқық бұзушылық туралы хаттамалар жасау, кейіннен оларды сот органдарына беру;

19) мемлекеттің дін саласындағы бірыңғай саясатын іске асыру мәселелері бойынша мәдениет, бұқаралық ақпарат құралдары, діни конфессиялар, жастар, қоғамдық және басқа да бірлестіктермен өзара байланысты жүзеге асыру;

20) Астана қаласының әкіміне (бұдан әрі – әкім) толеранттық пен конфессияаралық келісімді және басқа да мемлекеттік бағдарламалық құжаттарды түсіндіру және насихаттау жөніндегі шаралар туралы тоқсан сайынғы жиынтық ақпаратты дайындау;

21) діни бірлестіктер басшылығымен миссионерлік қызмет, діни материалдарды тарату, ғибадат ғимараттарынан тыс жерлерде діни іс-шаралар өткізуге арналған үй-жайлардың орналастырылуы, діни ахуалға мониторинг жүргізу, миссионерлерді тіркеу мәселелері бойынша өзара қарым-қатынасты қамтамасыз ету;

22) ғибадат үйлерін (ғимараттарын) салу, олардың орналасатын жерін айқындау туралы шешім қабылдау;

23) ғимараттарды (имараттарды) ғибадат үйлері (имараттар) етіп қайта бейіндеу (функционалдық мақсатын өзгерту) туралы шешім қабылдау;

24) терроризмге және экстремизмге қарсы іс-қимыл жөнінде шаралар қабылдау;

25) экстремизмнің алдын алуға бағытталған мынадай профилактикалық шараларды іске асыру: қоғамдық бірлестіктермен өзара іс-қимылды жүзеге асыру; тиісті аумақтарда құрылған діни бірлестіктер мен миссионерлердің қызметін зерделеу; олар туралы деректер банкін құру; өңірлік деңгейде ақпараттық-насихаттау іс-шараларын жүзеге асыру; өңірдегі діни ахуалды зерделеу және талдау жүргізу;

26) елорда аумағында терроризмнің профилактикасы, сондай-ақ терроризмнің салдарын барынша азайту және (немесе) жою жөніндегі қызметті жүзеге асыру;

27) Қазақстан Республикасының заңнамасына сәйкес Басқарма мүддесіндегі басқа да функцияларды жүзеге асыру.

3-тарау. Мемлекеттік органның бірінші басшысының мәртебесі, өкілеттіктері

16. Басқарманы басқаруды бірінші басшы жүзеге асырады, ол Басқармаға жүктелген міндеттердің орындалуына және оның өз өкілеттіктерін жүзеге асыруына дербес жауапты болады.

17. Басқарманың бірінші басшысы Қазақстан Республикасының заңнамасына сәйкес лауазымға тағайындалады және лауазымнан босатылады.

18. Басқарма бірінші басшысының өкілеттіктері:

1) Басқарма бөлімдері басшыларының, ведомстволық бағынысты ұйымдар басшыларының, басшылардың орынбасарларының міндеттерін анықтайды және жауапкершілік деңгейін белгілейді;

2) Қазақстан Республикасының заңнамасына сәйкес Басқарма қызметкерлерін және ведомстволық бағынысты ұйымдардың басшыларын, орынбасарларын қызметке тағайындайды және босатады;

3) Басқарма қызметкерлерін және ведомстволық бағынысты ұйымдардың басшыларын, басшыларының орынбасарларын Қазақстан Республикасының заңнамасында белгіленген тәртіппен ынталандырады және тәртіптік жаза қолданады;

4) өз құзыреті шегінде Басқарма қызметкерлері үшін орындауға міндетті бұйрықтар шығарады;

5) Басқарманың құрылымдық бөлімшелері туралы ережелерді бекітеді;

6) Қазақстан Республикасының заңнамасына сәйкес өз құзыреті шегінде мемлекеттік органдар мен ұйымдарда Басқарма мүддесін білдіреді;

7) Басқармада сыбайлас жемқорлыққа қарсы күрес шараларын қабылдайды және оған жеке жауапкершілік алады;

8) Қазақстан Республикасының заңнамасына сәйкес басқа да өкілеттіктерді жүзеге асырады.

Басқарманың бірінші басшысы болмаған кезеңде оның өкілеттіктерін қолданыстағы заңнамасына сәйкес оны алмастыратын тұлға жүзеге асырады.

20. Бірінші басшы Басқарма қызметкерлерінің өкілеттіктерін қолданыстағы заңнамаға сәйкес айқындайды.

4-тарау. Мемлекеттік органның мүлкі

21. Басқарманың заңнамада көзделген жағдайларда жедел басқару құқығында оқшауланған мүлкі болу мүмкін.

Басқарманың мүлкі оған меншік иесі берген мүлік, сондай-ақ өз қызметі нәтижесінде сатып алынған мүлік (ақшалай кірістерді қоса алғанда) және Қазақстан Республикасының заңнамасында тыйым салынбаған өзге де көздер есебінен қалыптастырылады.

22. Басқармаға бекітілген мүлік коммуналдық меншікке жатады.

23. Егер заңнамада өзгеше көзделмесе, Басқарманың өзіне бекітілген мүлікті және қаржыландыру жоспары бойынша өзіне бөлінген қаражат есебінен сатып алынған мүлікті өз бетімен иеліктен шығаруға немесе оған өзгедей тәсілмен билік етуге құқығы жоқ.

5-тарау. Мемлекеттік органды қайта ұйымдастыру және тарату

24. Басқарманы қайта ұйымдастыру және тарату Қазақстан Республикасының заңнамасына сәйкес жүзеге асырылады.

25. Басқарманың қарамағындағы ұйым:

«Діндерді зерттеу орталығы» жауапкершілігі шектеулі серіктестігі.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_